ধীরে ধীরে কমছিল রাত এবং সকালের তাপমাত্রা। গায়ে অনুভূত হচ্ছিল ঈষৎ ঠান্ডা হাওয়া। আগাম শীতের আনন্দে যখন দিন গুনছেন মানুষ, তখন বাধা হয়ে দাঁড়াল ঘূর্ণাবর্ত। যার জেরে অক্টোবরের শেষে অসময়ে বৃষ্টির ভোগান্তি।
আলিপুর আবহাওয়া দফতর জানিয়েছে, মধ্য বঙ্গোপসাগরের প্রায় আড়াই কিলোমিটার পর্যন্ত বিস্তৃত একটি ঘূর্ণাবর্ত অবস্থান করছে। আগামী চব্বিশ ঘণ্টায় এই ঘূর্ণাবর্তই নিম্নচাপে পরিণত হতে পারে।
এ ছাড়াও শ্রীলঙ্কার কাছেও একটি ঘূর্ণাবর্ত অবস্থান করছে। সেখান থেকে একটি নিম্নচাপ অক্ষরেখা পূর্ব-মধ্য বঙ্গোপসাগর পর্যন্ত বিস্তৃত রয়েছে। এর ফলে সোম এবং মঙ্গলবার দক্ষিণবঙ্গের উপকূলবর্তী জেলাগুলিতে হালকা থেকে মাঝারি মাপের বৃষ্টি হতে পারে।
এ দিন দুপুরের পর থেকেই কলকাতায় ঝিরঝিরে বৃষ্টি শুরু হয়। হাওয়া অফিস জানিয়েছে, সোমবার রাত থেকে দুই চব্বিশ পরগনা, ঝাড়গ্রাম এবং মেদিনীপুরে হালকা থেকে মাঝারি বৃষ্টি হবে। মঙ্গলবার থেকে দুই চব্বিশ পরগনা এবং দুই মেদিনীপুরে বৃষ্টির পরিমাণ বাড়বে। 
অন্যান্য জেলাগুলিতেও আকাশ মেঘলা থাকবে। সেখানে ছিটেফোঁটা বৃষ্টি হতে পারে। এর ফলে দিনের তাপমাত্রা কিছুটা কমলেও আর্দ্রতাজনিত কারণে রাতের তাপমাত্রা কিছুটা বাড়বে।
 
আবহবিদরা জানাচ্ছেন, এই বৃষ্টি মূলত সমু্দ্রের উপরেই হবে। সমুদ্রে হাওয়ার গতিবেগও বেশি থাকবে। ফলে সোম এবং মঙ্গলবার মৎস্যজীবীদের সমুদ্রে যেতে নিষেধ করেছে হাওয়া অফিস। 
আলিপুর হাওয়া অফিসের পক্ষ থেকে জানানো হয়েছে, বুধবারের পর থেকে আবহাওয়ার উন্নতি হওয়ার সম্ভাবনা রয়েছে। আকাশও পরিষ্কার হবে। তার পরেই ধীরে ধীরে উত্তুরে হাওয়ার অনুভূতি পেতে পারেন সাধারণ মানুষ।